Undertegningen av Elyséeavtalen i 1963.
Minnesmerke utenfor Adenauer-stiftelsen i Berlin.
**Élysée-avtalen** er en samarbeidsavtale mellom Tyskland og Frankrike. Avtalen ble undertegnet 22. januar 1963 i Elyséepalasset av Tysklands forbundskansler Konrad Adenauer og Frankrikes president Charles de Gaulle. Dagen feires i begge land hvert år. Ved 50-årsjubileet i 2013 var hele statsledelsen i begge land, inkludert begge parlamenter, regjeringer og statsoverhoder, til stede til festakt i Riksdagsbygningen i Berlin.

Historie
--------

Fra 1870 til 1945 hadde Tyskland og Frankrike utkjempet tre kriger med hverandre: Den fransk-tyske krig, første verdenskrig og andre verdenskrig. Konrad Adenauer ble i 1949 valgt som Tysklands første forbundskansler etter andre verdenskrig, og Charles de Gaulle ble i 1958 valgt som Frankrikes president. Etter de to statsledernes første møte i de Gaulles landsted i Colombey-les-Deux-Églises i 1958, utviklet det seg en svært god forbindelse dem i mellom. Adenauer og de Gaulle skrev 40 brev til hverandre, traff hverandre mellom 1958 og 1962 femten ganger, og snakket sammen mer enn 100 timer.

I juli 1962 foretok Konrad Adenauer sitt første statsbesøk i Frankrike. I september samme år avla Charles de Gaulle sitt første statsbesøk i Tyskland, i den daværende midlertidige hovedstad Bonn. de Gaulle opplevde begeistret mottakelse.

Vennskapsavtalen ble deretter forhandlet og underskrevet 22. januar 1963 i Elyséepalasset. Avtalen innebar at landene skulle konsultere hverandre i utenriks-, europa- og forsvarspolitikk. Videre ble det avtalt et omfattende utdannings- og ungdomssamarbeid. En tysk-fransk ungdomsorganisasjon, (Deutsch-Französische Jugendwerk (DFJW)/Office franco-allemand pour la Jeuness (OFAJ)) ble opprettet.

Avtaledokumentet fikk et uvanlig ytre. Det tunge bøttepapiret fikk ingen blå ytre rand, slik det var vanlig for de internasjonale traktater som Tyskland lagde, men i stedet en rød linje. Grunnen var at man i 1963 på tysk side, ikke trodde det skulle bli mulig å treffe en avtale. Derfor ble det franske avtalepapiret benyttet. En passende mappe ble kjøpt i firmaet Hermès. Da man heller ikke hadde brakt med seg Adenauers personlige stempel ble det i all hast laget et segl i Paris, både for Adenauer og utenriksminister Schröder.

Ved 50-årsjubileet i 2013 møttes begge lands parlamenter, Forbundsdagen og den franske nasjonalforsamlingen, begge regjeringer og statsoverhoder til feiring i Riksdagsbygningen i Berlin.

56 år etter den opprinnelige avtale undertegnet Tyskland og Frankrike en ny vennskapsavtale, den såkalte Aachentraktaten (Vertrag von Aachen, henholdsvis Traité d'Aix-la-Chapelle). Undertegningen fant sted i rådhuset i Aachen, Karl den stores residensby.

Referanser
----------

1. 1 2 3 4  Blume, Dorlis. «Gerade auf LeMO gesehen: LeMO Rückblick». *www.dhm.de* **(tysk)**. Stiftung Deutsches Historisches Museum. Besøkt 14. januar 2018.
2. ↑  Deutschland, Stiftung Haus der Geschichte der Bundesrepublik. «Gerade auf LeMO gesehen: LeMO Objekt: Élysée-Vertrag». *www.hdg.de* **(tysk)**. Besøkt 14. januar 2018.

Kilder
------

* «Élysée Treaty» (engelsk)
* Elysee-traktaten (tysk oppsett, tospråklig traktattekst)

Eksterne lenker
---------------

* (en) Élysée Treaty – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store Danske Encyklopædi **·** Store Danske Encyklopædi **·** VIAF **·** GND **·** BNF **·** BNF (data) **·** SUDOC
 |

Portal: Tyskland